《闻砧曲》
清代·严我斯

长安八月秋风起，长安门巷秋如水。闺中思妇罢鸣筝，一夜伤如千万里。

前年荡子去从军，消息关山总不闻。黄龙塞上愁云断，丹凤城边落叶纷。

平沙猎猎吹枯草，碣石霜飞寒信早。铁衣银碛苦思家，红粉空房愁远道。

乌啼哑哑风凄凄，日暮寒砧到处迷。玉箸暗随声断续，凉蟾故逐影高低。

青漆楼头雁初度，天寒梦断金微路。龙堆战士几人还，马革游魂竟何处？

城西一带素车归，白骨沙场半是非。昨夜深闺犹记忆，开箱还捣旧征衣。

作者简介：浙江归安人，字就思，一字存庵。康熙三年赐进士，官至礼部侍郎。年未满六十，即致仕归里，闭门谢客，以著述自娱，文章操行，为乡邦所重。有《尺五堂诗删》。